夜坐杂书寄舜卿 其一
严风动城闉，夜久人马冻。灯光有畦畛，背影压寒梦。梦见洪塘江，葡萄泼新瓮。故人意少悰，拿舟远相送。雨声破梦境，乃是汤鼎哢。日月奈老何，愁入海山空。岂无览辉思，无竹泣饥凤。北风不能南，望雪或为凇。近局如博投，顷刻易市鬨。君宁长忍之，肝肠郁深痛。颇闻江南黎，叹息我言中。
主题：怀人
情感：流泪、想家